ET Euroopa Liidu Teataja C 367/13

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 367/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„CHUFA DE VALENCIA”

EÜ nr: ES-PDO-0105-0936-09.01.2012

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — ☒ Kirjeldus — ☒ Geograafiline piirkond —  Päritolu tõendamine —  Tootmismeetod —  Seos piirkonnaga —  Märgistus —  Riiklikud nõuded —  Muu (täpsustada)

2. Muudatus(t)e liik:

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Kirjeldus:

— Jäetakse välja miinimumnõuded söödava lõikheina värsketele mugulatele. Põhjendus: värsked mugulad on suuruselt ja kaalult väga erinevad. Neid ei müüda ühelgi juhul otse tarbijatele ning need ei kanna päritolunimetuse märgist. Miinimumsuurus tuleb tagada kuivatatud mugulate selekteerimisega.

— Muudetakse nõudeid koostisele seoses kuivaine massiga järgmisel viisil: suhkrud: vähemalt 11 %, rasvad: vähemalt 25 %, valgud: vähemalt 6,5 %, tärklis: vähemalt 25 %, toorkiud: vähemalt 5 %. Põhjendus: tõsta toote „Chufa de Valencia” kvaliteeti ja täpsustada väärtuste vahemikku võimalikult ulatusliku teabe abil. Tärklis: otsustati säilitada alampiir, kuid jätta välja ülempiir, sest üle 40 %-line tärklisesisaldus ei mõjuta negatiivselt ei mugulate ega horchata kvaliteeti. Suhkrud: säilitatakse eelmises määruses kehtestatud alampiir ja jäetakse välja ülempiir, sest üle 17,5 %-line suhkrusisaldus ei mõjuta negatiivselt mugulate ega nende toodete kvaliteeti, mille toorainena mugulaid kasutatakse. Rasvad: mida suurem on mugulate rasvasisaldus, seda suurem on nende potentsiaalne väärtus ja kvaliteet; seetõttu otsustati välja jätta ülempiir ja säilitada alampiir. Valgud: otsustati välja jätta ülempiir ja säilitada alampiir, sest kehtestatud ülempiirist suurem valgusisaldus ei halvenda mugulate kvaliteeti, vaid annab neile pigem lisaväärtuse. Kiudainesisaldus: mugulad sisaldavad rohkelt kiudaineid ja seetõttu tuleb seda asjaolu kaitstud mugulate kohustuslike omaduste kirjeldamisel arvesse võtta.

— Kaitstud mugulate liigid on järgmised: „Tierna”, „Seca” ja „Seca seleccionada” (värsked, kuivatatud ja valitud kuivatatud). Välja jäetakse nimetused „Chufa seca cosechero” ja „Chufa seca granza”.

— Põhjendus: nimetused on täiesti vananenud ja need mahuvad nimetuse „Chufa seca seleccionada” alla.

— Mugulate niiskusesisaldus jääb vahemikku 6,5–12 %. Vähendatakse niiskusesisalduse alampiiri, mis langeb 7,5 %-lt 6,5 %-le.

— Põhjendus: see ei mõjuta mugulate kvaliteeti ja paraneb nende säilivus, kuna väheneb nende vastuvõtlikkus seenhaigustele.

— Valitud kuivatatud mugulate minimaalseks läbimõõduks määratakse 3 mm.

— Põhjendus: mugulate suuruse mõõtmisest nähtub, et alates 3 mm läbimõõduga mugulad sobivad müügiks, need vastavad kaubanduslikele sõelumisnõuetele ja nende keemilised omadused on täpselt samasugused, nagu suurematel mugulatel.

3.2. Geograafiline piirkond:

— Tehakse ettepanek laiendada tootmispiirkonda Massalfassari, Muserose ja Emperadori omavalitsusüksuste võrra. Põhjendus: nimetatud kolm asulat on söödava lõikheina viljelusega seotud samavõrra, nagu ülejäänud 16 juba kaitstud piirkonda; asulates on kõnealuse taime viljelemiseks samasugused mulla- ja kliimatingimused ning teadmised ja traditsioonid.

KOONDDOKUMENT

NÕUKOGU MÄÄRUS (EÜ) nr 510/2006

„CHUFA DE VALENCIA”

EÜ nr: ES-PDO-0105-0936-09.01.2012

KGT ( ) KPN ( X )

1. Nimetus:

„Chufa de Valencia”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.8. Aluslepingu I lisas loetletud muud tooted (vürtsid jne)

3.2. Toote kirjeldus, mida punktis 1 esitatud nimetus tähistab:

Nimetus: Chufa de Valencia.

Kirjeldus: söödava lõikheina (Cyperus esculentus L. var. sativus Boeck.) mugul, mis võib olla mitmesuguse kuju ja suurusega ning millel on õhuke kest, korkjas tekstuur ning suur rasva- ja suhkrusisaldus.

Toode „Chufa de Valencia” kujutab endast korjatud, pestud, kuivatatud ja valitud mugulaid, mille niiskusesisaldus on 6,5–12 % ja mille läbimõõt on üle 3 mm.

Valitud mugulatel peab olema iseloomulik välimus; need peavad olema puudusteta, terved, puhtad ja ilma muutusteta, mis võiksid rikkuda nende tarbimiseks ja säilitamiseks vajalikku kvaliteeti.

Päritolunimetusega kaitstud mugulate „Chufa de Valencia” keemiline koostis, mida väljendatakse protsendina kuivaine massist, on järgmine:

— suhkrud: vähemalt 11 %;

— rasvad: vähemalt 25 %;

— valgud: vähemalt 6,5 %;

— tärklis: vähemalt 25 %;

— toorkiud: vähemalt 5 %.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Määratletud geograafilises piirkonnas peavad toimuma mugulate järgmised tootmisetapid:

— külv, mis toimub märtsist juunini, ja saagikoristus alates oktoobri lõpust;

— mugulate pesemine ja kuivatamine, mis kestab kolm kuud. Toote nõuetekohase käsitsi kuivatamise ja mugulate soovitud lõppkoostise saavutamise juures on põhiroll piirkonna kliimatingimustel ja asjatundlike põllumajandustootjate oskustel;

— puhastamine, mille käigus puhastatakse kuivatatud mugulad uuesti, et eemaldada defektiga mugulad. Tänu piirkonna tootjate pikaajalisele kogemusele eemaldatakse nimetatud puhastamise käigus kõik mugulad, mis ei vasta asjakohastele tingimustele;

— selekteerimine ja liigitamine, mille käigus valitakse välja kuivad ja puhtad mugulad, eemaldades taimejäägid ning haiguste või muude tegurite poolt kahjustatud mugulad, ja liigitatakse mugulad vajaduse korral läbimõõdu alusel. Need on viimased tootmisetapid enne punktis 3.2. kirjeldatud lõpptoote valmimist. Tänu tootjate teadmistele mugulate kohta ning välja töötatud meetodite ja vahendite abil selekteeritakse ja liigitatakse mugulad nõuetekohaselt ja saadakse lõpptoode.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Kaitstud mugulate tootmispiirkond asub l’Horta Nord de Valencias ja hõlmab järgmisi omavalitsusüksusi: Albalat dels Sorells, Alboraya, Albuixech, Alfara del Patriarca, Almàssera, Bonrepós i Mirambell, Burjassot, Emperador, Foios, Godella, Massalfassar, Meliana, Moncada, Museros, Paterna, Rocafort, Tavernes Blanques, Valencia ja Vinalesa.

Tegemist on Vahemere settelistele rannikualadele iseloomuliku tasase piirkonnaga, kus on vahemereline kliima ning tulenevalt mere lähedusest kõrge suhteline õhuniiskus ja väikesed ööpäevased temperatuurikõikumised.

5. Seos geograafilise piirkonnaga:

5.1. Geograafilise piirkonna eripära:

Looduslikud tegurid

— Pinnavorm: Vahemere settelistele rannikualadele iseloomulik tasane pinnavorm.

— Muld: hästi vett juhtiv ja tasane saviliivmuld. Kerge tekstuuriga, kobe, peeneteralise liivaga ja umbrohuta muld.

— Kliima: vahemereline, kõrge suhtelise õhuniiskusega ja mere läheduse pehmendavast mõjust tulenevalt väikeste ööpäevaste temperatuurikõikumistega. Kõrge suhteline õhuniiskus soodustab viljelust, kuna piirkonnas sajab vähe.

— Hüdroloogia: piirkonna sademetehulk on väike – ligikaudu 400 mm aastas. Suveperioodil niisutatakse tootmispiirkonda Turia jõest alguse saavate niisutuskanalite võrgustiku abil.

Inimtegurid

Söödava lõikheina tõid Hispaaniasse araablased 8. sajandil; nad hindasid taime mugulaid nende maheda maitse pärast ja valmistasid nendest pressimise teel värskendavat jooki. 13. sajandil levis taime viljelemine islami kultuuri mõjul Vahemere äärde, praeguse Valencia autonoomse piirkonna alale. A. J. Cavanilles kirjutas 1975. aastal, et Alborayas ja Almàsseras on söödavat lõikheina 15 hektaril, ning rääkis selle viljelusest ja tarbimisest. Kohalikud uurijad on avaldanud arvukalt uurimusi söödava lõikheina mugulate, nende omaduste, mikrobioloogia ja mugulate pressimise teel saadava joogi kohta.

Söödava lõikheina kasvatamine on kõnealuses geograafilises piirkonnas traditsiooniline ja sellel on suur sotsiaalmajanduslik tähtsus, sest see on peamine elatusallikas rohkem kui 500 põllumajandustootjale, kes tunnevad põhjalikult taime viljelusmeetodeid; seejuures on võimalikult kvaliteetse lõpptoote saamisel määrava tähtsusega tootjate oskused pinnase ettevalmistamisel, külvamisel ja kasvatamisel ning saagikoristusel ja kuivatamisel.

5.2. Toote eripära:

Keemilised näitajad, mis määravad söödava lõikheina mugulate kvaliteedi, on rasva- ja valgusisaldus. Need on kõige olulisemad tegurid, mis eristavad „Chufa de Valencia” kvaliteeti mujalt pärit mugulate omast, sest viimaste rasva- ja valgusisaldus on „Chufa de Valencia” omast väiksem. Lisaks sellele on mugulate „Chufa de Valencia” kest õhem kui mujalt pärit mugulatel. Niisiis on mugulate „Chufa de Valencia” maitse magusam ja tugevam, kest õhem ning mugulad on mõõdult suuremad ja ühtlasemad.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Piirkonna kliima mõjutab otsustavalt söödava lõikheina idanemist, kasvamist ja mugulate tootmist. Nimetatud tegur ja piirkonna mullatingimused, mis on peamiselt rannaliiva aastatepikkuse kuhjumise tulemus, loovad sobiva keskkonna taime kasvatamiseks ning suurte ja kvaliteetsete mugulate arenguks: need on magusama ja tugevama maitsega, õhema kestaga ning mõõdult suuremad ja ühtlasemad.

Kõnealuse taime viljelemiseks on vaja kõrget keskmist temperatuuri vahemikus 13–25 °C ning külmade puudumist viljeluskuude ajal, et mugulad saaksid võrsuda ja areneda. Samuti soodustab viljelust kõrge suhteline õhuniiskus, kuna piirkonnas sajab vähe. Nagu punktis 5.1. öeldud, on kõik need tingimused KPNi määratletud piirkonnas olemas.

Samuti on toote kvaliteedi juures määrava tähtsusega inimtegur – oskused, mis on tootmispiirkonna asjatundlikel põllumajandustootjatel taime viljelemisel. Täpsemalt on sobiva kvaliteediga mugulate saamiseks väga olulised söödava lõikheina kasvatamine vaheldumisi muude vahemere köögiviljadega, tõhus umbrohutõrje ja muud määrava tähtsusega viljelusetapid.

Pärast saagikoristust toimuvad tootmisetapid, täpsemalt mugulate hoolikas ja aeglane käsitsi kuivatamine, mis muudab söödava lõikheina mugulate keemilist koostist, annavad tootele „Chufa de Valencia” selle iseloomulikud ainulaadsed omadused.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.agricultura.gva.es/pc_chufadevalencia

(1) ELT L 93, 31.3.2006, lk 12.